tartuNLP/wikipedia-smugri-20251201 huggingface dataset:
Vincent Bossou

Vincent Bossou (s. 7. helmikuuta 1986 Kara, Togo) on togolainen jalkapalloilija, joka edustaa Vietnamin pääsarjassa Navibank Saigonia. Pelipaikaltaan Bossou on puolustaja.
Seurajoukkueura.
Bossou aloitti uransa togolaisessa Maranatha FC:ssä kaudella 2006–2007. Hän vietti seurassa yhteensä kolme kautta voittaen viimeisellä kaudellaan Togon mestaruuden.
15. tammikuuta Bossou siirtyi kahden vuoden sopimuksella tunisialaiseen ES Saheliin. Hän ehti pelata joukkueessa kolme ottelua, kun hänen sopimuksensa purettiin huhtikuussa 2010.
18. maaliskuuta 2011 Bossou palasi takaisin Togoon Maranathaan. Hän vietti seurassa yhden kauden, jonka jälkeen siirtyi toukokuussa 2011 Vietnamiin Navibank Saigoniin.
Maajoukkueura.
Bossou on pelannut Togon maajoukkueessa vuodesta 2007 alkaen. Hänen oli määrä pelata myös vuoden 2010 Afrikan kisoissa, mutta Togo vetäytyi turnauksesta ennen turnausta sattuneessa ampumaväijytyksessä, jossa joukkueen apuvalmentaja, tiedottaja ja linja-auton kuljettaja kuolivat sekä yhdeksän muuta joukkueeseen kuulunutta henkilöä loukkaantui.
Miniahvenet

Miniahvenet (Elassomatidae) on aurinkoahvenkalojen lahkoon (Centrarchiformes) kuuluva kalaheimo, jota luonnonvaraisena tavataan Yhdysvaltojen kaakkoisosan makeissa vesissä. Toisinaan niitä pidetään myös akvaariokaloina.
Taksonomia.
Heimoon luetaan nykyään suku "Elassoma", josta tunnetaan seitsemän lajia. Lajeja ovat mm. hohtominiahven ("Elassoma evergladei") ja raitaminiahven ("Elassoma zonatum"). Miniahventen luokitus on aiemmin vaihdellut. Niitä onpidetty aurinkoahventen ("Centrarchidae") alaheimona, mutta samankaltaisia piirteitä on todettu olevan myös piikkikalojen (Gasterostei) kanssa, ja joskus heimo on sijoitettu omaan lahkoonsa Elassomatiformes tai omaan alalahkoonsa Elassomatoidei ahvenkalojen lahkossa. Varhaisimmat miniahventenfossiilit on ajoitettu tertiäärikauden loppupuolelle.
Koko ja ulkonäkö.
Nimensä mukaisesti miniahvenet ovat pienikokoisia. Suurimmat lajit saavuttavat korkeintaan 4,5 cm:n pituuden, ja osa lajeista jää täysikasvuisenakin alle 2 cm:n mittaiseksi. Ruumiinmuodoltaan kalat ovat pitkulaisia ja selkäevä on pitkähkö. Pyrstöevä on muodoltaan pyöreä. Silmät ovat kookkaat ja alaleuka työntyy yläleukaa pidemmälle. Suomut ovat pienikokoiset ja muuttuvat kutuaikaan koirailla kirkkaan sinisiksi. Miniahvenilla ei ole kylkiviivaa.
Levinneisyys ja elintavat.
Miniahvenia tavataan ainoastaan Yhdysvaltain kaakkoisosista, Pohjois-Carolinan osavaltiosta etelään Floridaan ja länteen Texasiin ja Illinois'hin asti. Ne elävät tyypillisesti suolammikoissa sekä lähteissä, joskus myös joissa. Niiden ravintoa ovat pienet selkärangattomat eläimet kuten hyönteiset ja äyriäiset sekä nilviäiset. Ne ovat melko lyhytikäisiä ja elävät korkeintaan muutaman vuoden ajan. Kalat kutevat vesikasvuston sekaan ja koiras vartioi munia.
Norjan rannikkovartiosto

Norjan rannikkovartiosto () on Norjan merivoimien merialueiden valvonnasta vastaava aselaji. Sen esikunta on Oslossa. Norjan merialueet on jaettu kahteen valvonta-alueeseen: Pohjoinen merivalvonta-alueen Sortlandissa ja Eteläinen merivalvonta-alue Haakonsvernissa Bergenissä. Kummankin merivalvonta-alueen alaisuuteen on sijoitettu rannikkovalvontalaivue.
Norja perusti rannikkovartioston 1976 turvaamaan rannikon luonnonvaroja sekä valvomaan käyttöönotettua 200 merimailin talousaluetta. Aluksi valvontaan käytettiin aiemmin laivastolla olleita aseistettuja kalastuksenvalvonta-aluksia sekä vuokrattuja troolareita, kunnes Nordkapp-luokan vartioalukset saatiin palveluskäyttöön.
HLA-B27

Human Leukocyte Antigen (HLA) B27 (alityyppi B*2701-2759) 
on kudosantigeeni joka sijaitsee kromosomi 6:ssa. Suomessa noin 14%:lta väestössä (eli n. 750 000) löytyy tämä kudostekijä.
Tämä riskitekijä kohottaa mahdollisuutta sairastua joukkoon reuma- ja suolistotulehdustauteja
kuten selkärankareumaan, Reiterin tautiin, reaktiiviseen niveltulehdukseen, sekä ulseratiivisen koliitin ja psoriasiksen yhteydessä esiintyvään spondyliittiin. 
Taudin muodostumiseen, esim. reaktiivisen niveltulehduksen syntyyn tarvitaan kuitenkin altistus Yersinia-, Shigella-, Chlamydia-, Salmonella- tai Campyloryhmien bakteereille.
Pohjois-Carolinan osavaltionyliopisto

Pohjois-Carolinan osavaltionyliopisto on vuonna 1887 perustettu yliopisto, joka sijaitsee Raleigh'ssa.
Yliopisto on osa Pohjois-Carolinan yliopiston järjestelmää. Se on listattu useasti maan viidenkymmenen parhaan julkisen yliopiston listaukseen.
Doug Collins (koripalloilija)

Paul Douglas ”Doug” Collins (s. 28. heinäkuuta 1951 Christopher, Illinois) on yhdysvaltalainen koripallovalmentaja ja kilpauransa päättänyt koripalloilija.
Ura.
Pelaajaura.
Collins pelasi yliopistokoripalloa Illinois'n osavaltionyliopistossa vuosina 1969–1973. Vuonna 1972 hän edusti Yhdysvaltoja Münchenin olympialaisissa. Collins pelasi kaikki yhdeksän ottelua, joista maa hävisi ainoastaan kiistellyn loppuottelun Neuvostoliittoa vastaan. Vuonna Collins ilmoittautui NBA:n varaustilaisuuteen, jossa Philadelphia 76ers varasi hänet koko tilaisuuden ensimmäisenä pelaajana. Hän edusti koko NBA-uransa kyseistä seuraa, jonka paidassa hän pääsi neljä kertaa vuosina 1976–1979. Tilastollisesti Collinsin paras kausi oli 1975–1976, jolloin hän teki 20,8 pistettä ottelua kohden. Yhdeksän NBA-kauden jälkeen Collins vetäytyi koripallosta loukkaantumisten takia.
Valmentajaura.
Pelaajauransa jälkeen Collins valmensi yliopistojoukkueissa. Toukokuussa 1986 hän siirtyi Chicago Bullsin päävalmentajaksi. Hän valmensi Chicagoa kolme kautta, joiden aikana seura eteni parhaimmillaan konferenssin finaaleihin. Vuonna 1995 Collins jatkoi valmentamista Detroit Pistonsissa, joka paransi heti voittojen määrää. Vuodet 2001–2003 hän valmensi Washington Wizardsia ja vuosina 2010–2013 Philadelphia 76ersia.
Johannes Lehto

Johannes Lehto (s. 7. helmikuuta 1992 Turku) on suomalainen jääkiekkoilija, joka pelaa Suomi-sarjajoukkue HC Indians Kaarinassa. Hän on pelityyliltään voimahyökkääjä, jonka vahvuuksiin kuuluu voima, raamit ja suoraviivaisuus. Lehto ei ole kuitenkaan yltänyt yhtä tehoihin vielä miesten peleissä, mitä hän teki juniorina.
Ura.
Seuraura.
Lehto on TuTon kasvatti. Hän debytoi seuran Mestis-joukkueessa vain 16-vuotiaana kaudella 2008–2009, jolloin Lehto pelasi TuTossa viiden runkosarja- ja kuuden playoff-ottelun verran ilman tehopisteitä.
Kaudeksi 2009–2010 Lehto siirtyi Turun Palloseuran A-nuoriin, hän pelasi ensimmäisellä kaudellaan myös B-nuorissa. Kauden 2010–2011 Lehto pelasi kokonaan TPS:n A-nuorissa. Hän oli tehoilla 20+13=33 joukkueen paras maalintekijä ja kolmanneksi paras pistemies. A-nuorten SM-liigan maalipörssissä Lehto sijoittui kuudenneksi kolmen muun pelaajan kanssa. Hän myös jakoi kymmenellä osumallaan sarjan ylivoimamaalipörssin voiton HPK:n Teemu Rautiaisen kanssa.
Kaudella 2011–2012 Lehto toimi TPS:n A-nuorten kapteenina. Hän teki SM-liigadebyyttinsä 18. marraskuuta 2011 vieraissa Rauman Lukkoa vastaan ja teki ottelussa myös ensimmäisen SM-liigamaalinsa ensimmäisessä erässä Tuomas Suomisen syötöstä. Yhteensä Lehto pelasi kauden aikana kolme SM-liigaottelua. 
Huhtikuussa 2012 Lehto teki vuoden mittaisen sopimuksen TuTon kanssa. Hän suurimman osan kaudesta 2012–2013 joukkueen A-nuorissa, jotka voittivat Mestis-tason mestaruuden. Lehto pelasi TuTon Mestis-joukkueessa vain kolme ottelua ja kävi kauden aikana myös lainalla Suomi-sarjassa Salon Kiekkohaiden ja Kokkolan Hermeksen joukkueissa. Siirtotakajalla, tammikuun 2013 lopulla hän siirtyi loppukaudeksi Mestiksen nousijajoukkue HC Keski-Uusimaan riveihin.
Lehto palasi huhtikuussa 2013 try-outille TuToon. Hän jäi kuitenkin ilman jatkosopimusta ja jätti TuTon elokuussa 2013. Lehto jatkoi kaudella 2013–2014 uraansa II-divisioonajoukkue Kaarinan Kiekko-Pojissa, joiden paras maalintekijä hän oli 29 osumallaan. Lehto oli kauden päätteeksi nostamassa joukkuetta seuraavaksi kaudeksi Suomi-sarjaan. Sarjanousun myötä KaKiPo vaihtoi nimensä HC Indians Kaarinaksi kaudeksi 2014–2015.
Maajoukkueura.
Lehto on pelannut yhden poikien maaottelun.
Erja Dammert

Erja Dammert (s. 2. joulukuuta 1955 Helsinki) on suomalainen dokumenttielokuvaohjaaja ja psykoterapeutti.
Dammert oli DocPoint-festivaalin taiteellinen johtaja vuodet 2012–2013. Hän on myös työskennellyt lukuisissa suomalaisissa ja kansainvälisissä elokuvissa muun muassa apulaisohjaajana ja tuotantopäällikkönä. Hän on myös leikannut, äänittänyt ja dramatisoinut lyhytelokuvia. Vuonna 2004 Dammert voitti parhaan dokumenttielokuvan Jussi-palkinnon elokuvalla "Sotalapset". Se tuotti Jussi-palkinnon myös parhaasta leikkauksesta.
Dammertille myönnettiin taiteilijaeläke vuonna 2018.
KNM Tyr (N50)

KNM Tyr (runkonumero N50) on Norjan laivaston miinalaiva, jota käytetään vedenalaisiin etsintöihin ja pelastustöihin.
Hankinta.
Alus valmistui 1981 Voldnes Skipsverftillä Pohjanmerelle sijoitettuna kelluvana tukikohtana "MS Sandby Masterina". Norjan laivasto lunasti aluksen 1993, jolloin se siirrettiin muutostöitä varten Mjellem &amp; Karlsenille Bergeniin. Töiden valmistuttua helmikuussa 1995 alukselle oli asennettu uudet moottorit, laajennettu siltaa, rakennettu miinaruuma ja asennettu uusi hydraulinen järjestelmä. Alus oli varustettu myös radio-ohjatulla Scorpio 21 -pienoissukellusveneellä. Alus otettiin palvelukseen 7. maaliskuuta 1995.
Humpy Koneru

Humpy Koneru (; s. 31. maaliskuuta 1987) on intialainen shakin suurmestari. Vuonna 2002 hän sai 15-vuotiaana kaikkien aikojen nuorimpana naispelaajana suurmestarin arvon ja piti ennätystä hallussaan vuoteen 2008. FIDE:n naisten Grand Prix 2009–2011 -turnaussarjassa Humpy sijoittui toiseksi ja pääsi ottelemaan maailmanmestaruudesta Grand Prix’n voittajan, kiinalaisen Hou Yifanin kanssa.
Lassi Kämäri

Lassi Kämäri (s. 22. heinäkuuta 1961 Urjala) on espoolainen kirjailija. Hänen esikoisteoksensa aforismikokoelma Loistava puhallus - Lauseita ilmestyi vuonna 2005.
Kämärin tekstejä on julkaistu antologioissa ja lehdissä (mm. Aamulehti, City-lehti, Helsingin Sanomat, Kerberos, Lumooja, Parnasso, Signum) ja luettu radion Päivän mietelauseissa.
Kämäri työskentelee Eduskunnan kirjastossa tietopalvelusihteerinä.
Pecan Pie

Pecan Pie on Michel Gondryn ohjaama kaksiminuuttinen lyhytelokuva vuodelta 2003. Elokuvassa Jim Carreyn esittämä pyjama-asuinen hahmo ajelee öisillä kaduilla sänkyä muistuttavalla ajoneuvolla ja laulaa Elvis Presleyn tyyliä muistuttavaa laulua pekaanipiiraasta. Hän pysähtyy tankkaamaan ja vaihtamaan lakanoita huoltoasemalle, jonka henkilökuntaa esittää ranskalainen koomikkoduo Éric Judor ja Ramzy Bedia.
Carrey esiintyi pääosassa Gondryn seuraavana vuonna ensi-iltansa saaneessa pitkässä elokuvassa "Tahraton mieli".
Follikulaarinen lymfooma

Follikulaarinen lymfooma on non-Hodgkin-lymfooman yleinen muoto. Se saa alkunsa B-soluista ja kasvaa hitaasti. Potilaiden keskimääräinen ikä taudin toteamisen hetkellä on noin 55 vuotta, ja sairastumisriski on molemmilla sukupuolilla lähes sama. Sairauden merkit voivat jäädä pitkäksi aikaa huomioimatta; imusolmukkeiden suureneminen voi viitata follikulaariseen lymfoomaan.
Useimmiten follikulaarisen lymfooman levinneisyysluokitus on toteamishetkellä III tai IV. Vaikka tauti olisi jo edennyt, monet hoidetut potilaat elävät silti vielä 8–10 vuotta toteamisesta. Vuosien varrella potilaan tila paranee ja huononee useita kertoja. Jos potilaan tila on vakaa ja hän on oireeton tai vähäoireinen, häntä saatetaan vain tarkkailla hoitamatta sairautta. Hoitona kuitenkin voidaan käyttää sädehoitoa ja kemoterapiaa.
Thomas Gray

Thomas Gray (26. joulukuuta 1716 Lontoo – 30. heinäkuuta 1771 Cambridge) oli englantilainen runoilija ja Cambridgen yliopiston professori. Hänet tunnetaan erityisesti runosta "Elegia maakylän kirkkomaalla" sekä laajasta kirjeenvaihdosta.
Elämänvaiheet.
Thomas Gray syntyi Lontoossa Cornhillin kaupunginosassa. Hänen isänsä Philip Gray oli rahanvaihtaja ja äitinsä Dorothy Gray hatuntekijä. Perheeseen syntyi kaikkiaan kaksitoista lasta, mutta ainoastaan Thomas saavutti aikuisiän. Vanhemmat erosivat, koska isä oli kiivasluontoinen, ja Thomas eli äitinsä kanssa.
Gray kävi kuuluisaa Etonin yksityiskoulua mutta keskittyi kirjojen lukemiseen ja vältteli voimistelua; hän sai asua enonsa taloudessa. Hän ystävystyi Horace Walpolen kanssa, joka oli pääministeri Robert Walpolen poika. Etonin jälkeen Gray opiskeli Cambridgen yliopiston Peterhouse-collegessa oikeustiedettä vuodesta 1734 alkaen ja sittemmin Pembroke-collegessa, mutta kirjallisuus kiinnosti häntä enemmän kuin laki.
Vuosina 1739–1741 Gray matkusteli Ranskassa ja Italiassa ystävänsä Horace Walpolen kanssa. Heidän tiensä erosivat Toscanassa, ja Gray palasi Cambridgeen ja suoritti opintonsa loppuun. Hän vietti loppuelämänsä Cambrigden yliopiston palveluksessa. Hänelle tarjottiin vuonna 1757 hovirunoilijan tointa, mutta hän kieltäytyi. Vuodesta 1768 alkaen hän hoiti yliopistossa uuden ajan historian professuuria. Hän matkusteli eri puolilla Britanniaa etsien maalauksellisia maisemia ja muinaisia muistomerkkejä; näin hän ennakoi järvikoulua.
Gray kuoli Cambridgessa vuonna 1771. Hänet on haudattu Stoge Pokesin maalaiskirkon hautausmaahan Buckinghamshireen.
Tuotanto.
Runoilijana Thomas Gray oli itsekriittinen, eikä hän julkaissut elinaikanaan kuin kolmetoista runoa. Niistä tunnetuin ja suosituin on "Elegia maakylän kirkkomaalla" (1751), jossa hän kuvaa surumielisesti unohdettua kirkkomaata, yksinäisyyden kauneutta ja katoavaisuuden majesteettisuutta. Runossa yhdistyvät paimenidylli ja eleginen valituslaulu. Runon muoto on peräisin klassillisesta tyylistä (Francesco Petrarca, John Milton), ei niinkään kreikkalaisesta elegiarunoudesta. Runo oli synnyttämässä uutta tyylilajia, hautuumaarunoutta, ja se on merkittävä käännekohta Englannin runoudessa. Runo alkaa seuraavalla säkeistöllä:
Soi ehtookellot lyönnein verkkaisin,
ja nummel' ammuin karja vaeltaa,
käy kotiin maamies raskain askelin,
yön verhoon peittyy ihminen ja maa.
(Suomentanut Yrjö Jylhä.)
Runo on mahdollisesti kirjoitettu Grayn Etonin-toverin runoilija Richard Westin muistoksi, ja sen ensimmäiset versiot ovat vuodelta 1742.
Gray oli kiinnostunut kansanrunoudesta, ja hän uskoi että runous paljastaisi kansakunnan sielullisen yksilöllisyyden. Hän ihaili Walesin muinaisia runonlaulajia ja islantilaista muinaisrunoutta. Hän kirjoitti pindarolaisia oodeja ("Runouden retki", "Runolaulaja") ja islantilaisia mukaelmia ("Kohtalokkaat sisaret", "Odinin matka manalaan"). Gray teki "barbaarirunoutta" tunnetuksi Euroopassa ja näin ennakoi romantiikan aikakautta.
The Hunter (Mastodonin albumi)

The Hunter on yhdysvaltalaisen metalliyhtye Mastodonin viides studioalbumi. Se julkaistiin 27. syyskuuta 2011 levymerkillä Reprise Records.
Albumi nousi Yhdysvalloissa Billboard 200 -listan sijalle 10. Suomessa se debytoi Suomen virallisen listan sijalla 11.
Arsenal WFC

Arsenal Women Football Club, entiseltä nimeltään Arsenal Ladies Football Club, on englantilainen naisten jalkapalloseura, joka pelaa maan pääsarjassa FA WSL:ssä. Arsenal LFC toimii yhteistyössä Arsenal FC:n kanssa. Se käyttää muun muassa samaa logoa ja samoja värejä.
Arsenal on menestynein seura naisten jalkapallossa Englannissa. Se dominoi Englannin sarjoja erityisesti 2000-luvun alussa, jolloin se pelasi muun muassa pelasi yli 100 perättäistä tappiotonta ottelua vuosina 2003–2009. Arsenal on saavuttanut muun muassa 15 liigamestaruutta ja 14 FA Cupin voittoa. Se on ainoana englantilaisjoukkueena voittanut Mestarien liigaa edeltäneen UEFA Cupin vuonna 2007 ja Mestarien liigan vuonna 2025.
Historia.
Arsenalin perusti miesten joukkueessa työskennellyt Vic Akers vuonna 1987. Akers ryhtyi myös valmentamaan joukkuetta ja lopulta hän toimi tehtävässä 22 vuotta. Arsenalin menestys alkoi jo 1990-luvun alussa, kun se 1992 voitti naisten Liigacupin ja nousi Valioliigaan. Heti ensimmäisellä kaudellaan pääsarjassa Arsenal voitti mestaruuden. Seuraavina vuosina Arsenal nousi yhdeksi Englannin parhaista joukkueista. Se uusi mestaruutensa 1995 ja 1997, ja voitti FA Cupin neljästi 1990-luvulla. 2000-luvun alulla Arsenal hallitsi naisten jalkapalloa Englannissa täysin. Se voitti muun muassa yhdeksän perättäistä mestaruutta vuosina 2004–2012 eikä hävinnyt otteluakaan lähes kuuteen vuoteen. Ennätyksellinen 108 ottelun tappioton putki alkoi lokakuussa 2003 ja päättyi maaliskuussa 2009. Menestyksekkäimmällä kaudella 2006–2007 Arsenal voitti kaiken mahdollisen kotimaassa ja lisäksi UEFA Cupin (nyk. Mestarien liiga) ensimmäisenä ja toistaiseksi ainoana englantilaisjoukkueena.
Vuonna 2009 Akersin pitkä ura valmentajana päättyi, kun hän siirtyi seuran toimitusjohtajaksi. Menestys jatkui myös uusien valmentajien alaisuudessa. Arsenalin mestaruusputki jatkui Valioliigassa ja 2011 käynnistyneessä Naisten superliigassa, jonka kaksi ensimmäistä mestaruutta se voitti. Tämän jälkeen Arsenalin menestysputki liigassa katkesi, kun Liverpool vei mestaruuden 2013 Arsenalin jäädessä kolmanneksi. Seuraavina vuosina Arsenal voitti FA Cupin kolmesti, mutta liigamestaruuden se onnistui saavuttamaan vasta 2019.
"Päivitetty 25. toukokuuta 2025 "
Edustusjoukkue.
Jacksonin taistelu

Jacksonin taistelu () oli 14. toukokuuta 1863 käyty taistelu Unionin ja Konfederaation joukkojen välillä. Unionin kenraalimajuri Ulysses S. Grantin komentama Tennesseen armeija löi taistelussa kenraali Joseph E. Johnstonin joukot. Kaupungin valtaus avasi Unionin joukoille reitin länteen, katkaisi Vicksburgin huoltoyhteydet ja mahdollisti näin Vicksburgin piirityksen.
Roikanjärvi

Roikanjärvi () on järvi Venäjällä Leningradin alueen Seuloskoin piirin Kuivaisin ja Lieskulan maalaiskuntien rajalla. Sen pinta-ala on 2,3 neliökilometriä ja suurin syvyys 8 metriä. Järven rannat ovat ruohikoituneet voimakkaasti.
Roikanjärveen virtaa etelästä Halosinjoki eli Rohmajoki (ven. Рохма, "Rohma"). Se laskee Lempaalaanjärveen Roikanjoen kautta. Järven rannalla sijaitsee Kieron kylä.
Somatostatinooma

Somatostatinooma on haimassa ja pohjukaissuolessa tavattava hyvin harvinainen neuroendokriininen kasvain, joka erittää somatostatiinia. Tyypillisin ensioire on vatsakipu. Tyypillisin sairastumisikä on 40 ja 60 ikävuoden välissä. Sairauden ilmaantuvuus on yksi tapaus 40 miljoonaa henkilöä kohden.
Somatostatinoomista noin 60 % on haimakasvaimia. Lähes kaikki muut somatostatinoomat ovat pohjukaissuolessa. Tyhjäsuolen somatostatinoomia on kuvattu erittäin harvoin.
Somatostatinooma leviää useimmin maksaan. Diagnoosihetkellä etäpesäkkeitä esiintyy 80 %:lla potilaista, jos tauti on alkanut haimasta, ja lähes 50 %:lla niistä, joiden tauti on lähtöisin pohjukaissuolesta. Liiallinen hormonieritys ilmeisesti aiheuttaa somatostatinoomassa oireita vasta hormonitason ollessa hyvin korkea. "Somatostatiinioireyhtymän" ilmaantuvuus on enintään 10 %. Siihen liittyy sappikiviä, ripulia ja rasvaripulia, lievää diabetesta, mahanesteen vähyyttä ja painon putoamista. Liian matalia verensokeritasoja on kuvattu harvoissa tapauksissa. Etenkin haimassa esiintyvä kasvain erittää usein muitakin hormoneja kuin somatostatiinia.
Noin puolilla somatostatinoomaan sairastuneista on myös muu endokriininen häiriö. Tämä pätee varsinkin niihin potilaisiin, joiden kasvain on syntynyt pohjukaissuoleen. Neurofibromatoosi 1 voi liittyä sairauteen, ja joskus sairauden yhteydessä on esiintynyt myös multippelia endokriinistä neoplasiaoireyhtymää 1, Von Hippel-Lindaun tautia, tuberoosiskleroosia ja gastrointestinaalista stroomakasvainta.
Vuoleenjoki

Vuoleenjoki (myös Aulokka, ) on Laatokkaan laskeva joki Leningradin alueen Seuloskoin piirissä. Sen pituus on 54 kilometriä ja valuma-alueen laajuus 385 neliökilometriä.
Vuoleenjoki saa alkunsa Toksovan pohjoispuolelta Hittolan kylän vieressä sijaitsevista Syvä- ja Matalajärvistä. Se virtaa ensin kohti pohjoista, kääntyy Kuivaisin lähistöllä itään ja Vuolejärven (Волоярви, "Volojarvi") kohdalla jälleen pohjoiseen laskien Ala-Miikkulaisin satamalahteen. Suurimmat sivujoet ovat Vatioja eli Vatijoki (ven. Ватйоки, "Vatjoki") ja Sokelovanjoki (Сокилов, "Sokilov"). Vuoleenjokea saastuttavat maatalouden ja asutuksen jätevedet .
Joen keski- ja alajuoksulla oli ennen toista maailmansotaa Vuoleen ja Miikkulaisin luterilaisiin seurakuntiin kuuluneita inkeriläiskyliä. Suljettuun sotilasalueeseen kuuluva alajuoksu on nykyään täysin asumaton.
Jani Hölli

Jani Kristian Hölli (syntymäpaikka Turku) on suomalainen kosketinsoittaja ja lauluntekijä. Hän asuu tällä hetkellä Tampereella. 
Ura.
Hölli aloitti pianon soiton opinnot 9-vuotiaana Kummelista tunnetun Timo Kahilaisen opissa Kangasalla ja kävi Sibelius-Akatemian Hittitehdas-biisintekokurssin vuonna 2010. Hölli vaikuttaa tällä hetkellä yhtyeessä Waltari ja Lovegod.
Uransa aikana Hölli on soittanut lukuisissa yhtyeissä, kuten Snakegod, Soulrelic, Villieläin, Hannu Savo &amp; Kamiina, Technical Justice ja LeeWings ja Jessica Wolff, sekä keikkaillut monien Suomen huippuartistien kanssa, muun muassa Pate Mustajärvi, Olli Lindholm, Pelle Miljoona, Muska Babitzin, Virve Rosti, Timo Kotipelto, Jarkko Ahola, Anssi Kela, Laura Voutilainen, Tommi Läntinen, Ressu Redford, Jussi Rainio, Timo Rautiainen, Jore Marjaranta, Veeti Kallio, Olli Herman ja Sani. 
Ura Dingossa.
Jani Hölli toimi Dingon kosketinsoittajana vuosina 2011–2014. Alun perin häntä pyydettiin tuuraamaan silloista kosketinsoittajaa Robert Engstrandia yksittäisissä Dingon konserteissa. Pian Hölli pyydettiin yhtyeeseen vakituiseksi kosketinsoittajaksi, sillä Engstrand siirtyi Turisaksen kosketinsoittajaksi. Hölli on myöhemmin sanonut, että Dingossa soittaminen oli taloudellisesti kannattavaa.
Höllin ura Dingossa päättyi vuonna 2014 sen jälkeen, kun yhtyeen basisti Vesa Kuhlman ja rumpali Ville Siuruainen erosivat yhtyeestä. Yhtyeen oli alun perin tarkoitus jatkaa osittain uusitulla kokoonpanolla sen jälkeen, kun Dingoon oli löydetty uusi basisti ja rumpali. Keikkatauon aikana kuitenkin päätettiin, että Neumannin ympärille kootaan kokonaan uusi Dingo-kokoonpano. Dingon jälkeen Hölli siirtyi soittamaan Waltariin.
Maaselki

Maaselki () on taajama Leningradin alueen Seuloskoin piirin Kuivaisin kunnassa Venäjällä. Se sijaitsee Silantojärven (ven. Силанде, "Silande") rannalla 17 kilometriä Kuivaisista länteen. Taajamassa on 2 100 asukasta (vuonna 2010).
Maaselki mainitaan ensimmäisen kerran Novgorodin Vatjan viidenneksen verokirjassa vuonna 1499/1500. Myöhemmin se oli Lempaalan luterilaiseen seurakuntaan kuulunut inkeriläiskylä. 1800-luvulla seudulla toimi lasitehdas, josta taajama on saanut nykyisen venäläisen nimensä. Vuonna 1926 perustettiin Maaselkin suomalainen kyläneuvosto, jonka alueella asui 877 suomalaista ja 166 venäläistä. Suomalaiset karkotettiin muualle Neuvostoliittoon 1930-luvun lopussa.
Taajama koostuu viisi- ja kolmekerroksisista asuintaloista, omakotitaloista sekä erillisestä metsänhoitoalueen asutuksesta. Siellä toimii rakennustarvike-, puunjalostus- ja elintarviketeollisuutta. Palveluihin kuuluvat lastentarha, koulu ja poliklinikka. Maaselkistä on linja-autoyhteys Vaskelan asemalle ja Pietariin. Taajamassa on myös vuonna 2001 käyttöön otettu Inkerin kirkon Toksovan seurakunnan kappelirakennus.
Vennäinkylä

Vennäinkylä () on kylä Leningradin alueen Seuloskoin piirin Kuivaisin kunnassa Venäjällä. Se sijaitsee Pietarin, Metsäpirtin ja Käkisalmen välisen maantien varrella kolme kilometriä Kuivaisista etelään. Kylässä on runsaat sata asukasta (vuonna 2010).
Lempaalan luterilaisen seurakunnan alueella sijainnut Vennäinkylä on nimensä mukaisesti ollut aina venäläisten asuttama. Nykyään se koostuu omakotitaloista ja kolmesta kaksikerroksista asuintalosta. Kylässä sijainnut maatalousyritys Avloga on lopettanut toimintansa.
Varsala

Varsala () on kylä Leningradin alueen Seuloskoin piirin Kuivaisin kunnassa Venäjällä. Se sijaitsee A120-maantien varrella puoli kilometriä Kuivaisista pohjoiseen. Kylässä on 15 asukasta (vuonna 2010).
Lempaalan luterilaiseen seurakuntaan kuuluneessa kylässä asui vuoden 1926 väestönlaskennan mukaan 26 suomensuomalaista, 16 inkerinsuomalaista ja 13 venäläistä. Suomalaiset karkotettiin muualle Neuvostoliittoon 1930-luvun lopussa. Omakotitaloista koostuvan kylän lähistöllä on nykyään puutarhapalsta-alueita sekä teollisuusalue.
Nenimäki

Nenimäki () on kylä Leningradin alueen Seuloskoin piirin Kuivaisin kunnassa Venäjällä. Se sijaitsee Pietarista pohjoiseen suuntautuvan rautatien ja A120-maantien varrella neljä kilometriä Kuivaisista luoteeseen. Kylässä on 1300 asukasta (vuonna 2010).
1800-luvun puolivälissä Nenimäen kylän ja kartanon asukkaat olivat ortodoksisia inkerikkoja. Vuoden 1926 väestönlaskennan mukaan kylässä asui 125 venäläistä, 25 suomensuomalaista, viisi inkerinsuomalaista ja kaksi lättiä. Nykyään paikalla on entisen varuskunnan asuinalue.
Mikittala

Mikittala () on kylä Leningradin alueen Seuloskoin piirin Kuivaisin kunnassa Venäjällä. Se sijaitsee neljä kilometriä Kuivaisista itään. Vakituisia asukkaita on vain virallisesti vain yksi, mutta todellisuudessa noin 25 (vuonna 2010).
Lempaalan luterilaisen seurakunnan alueella sijainnut Mikittalan kylä oli historiallisesti etupäässä inkerikkojen ja venäläisten asuttama. Vuoden 1926 väestönlaskennan mukaan siellä asui 131 venäläistä ja 16 inkerinsuomalaista. Omakotitaloista koostuvaa kylää ympäröi nykyään suuri puutarhapalsta-alue.
Tom Gordin

Tom Patrik Gordin (s. 1951 Helsinki) on esteratsastuksen entinen Suomen mestari, Suomen Ratsastajainliiton entinen puheenjohtaja ja Helsinki International Horse Show'n toinen perustaja ja nykyinen toimitusjohtaja.
Gordin syntyi lääketieteen tohtori Ruben Gordinin (s. 1914) ja sairaanhoitaja Doris Mathilda Lindermani (s. 1923) perheen toisena lapsena. 
Vuonna 2006 Gordin valittiin kansainvälisten World Cup -kilpailujärjestäjän Association of World Cup Organisers (AWCO) puheenjohtajaksi.
Trimiksi

Trimiksi eli trimix tarkoittaa kolmen kaasun seosta (tri=kolme, mix=sekoitus), ja yleensä trimixistä puhuttaessa tarkoitetaan juuri heliumin, hapen ja typen seosta. Trimix-kaasuseosta käytetään syvien sukellusten hengityskaasuna ilman sijaan, jotta hapen osapaine (eli hapen %-osuus käytettävästä kaasusta x vallitseva paine) ei nousisi sallitun rajan yläpuolelle, ja koska trimixillä on ilmaa huomattavasti pienempi narkoottinen vaikutus syvillä sukelluksilla.
Miksi sukeltaa trimix-kaasuseoksella?
Trimix-kaasuseoksen käyttämisessä sukellettaessa on paineilmaan verrattuna useita etuja:
Haittapuolena trimixin käytölle on sen kallis hinta verrattuna paineilmaan ja esimerkiksi nitroxiin.
Typpinarkoosin riski sukellettaessa.
Käytettäessä paineilmaa hengityskaasuna on syvemmällä sukellettaessa tiedostettava typpinarkoosin aiheuttama riski. Typpinarkoosi, kansanomaisemmin syvyyshumala, johtuu ilmassa olevan typen korkean osapaineen aiheuttamasta narkoosista. Typpihumalan alkamissyvyys on yksilöllistä, mutta se alkaa vaikuttamaan noin 30 metrin syvyydessä ja voimistuu syvemmälle mentäessä. Vaikka typpihumalaa ei keskisyvyyksillä tiedostaisikaan, se vaikuttaa kuitenkin sukeltajan reaktiokykyyn ja motorisiin toimintoihin alentaen suorituskykyä ja lisäten onnettomuusriskiä.
Typpinarkoosin oireita ovat:
Typpinarkoosin (ilmalla) voi välttää olemalla sukeltamatta syvälle tai käyttämällä ilman sijasta seoskaasua kuten trimixiä. Trimix kaasussa on osa ilman sisältämästä typestä ja hapesta korvattu heliumilla, jotta niiden osapaine ei kasvaisi liikaa syvälle sukellettaessa. Helium on vaaraton jalokaasu, jonka ainoa tiedetty haittavaikutus sukellettaessa on sen liukoisuus elimistöön mikä lisää nousuaikoja syvyyksistä. Koska helium korvaa typpeä kaasuseoksessa, typen aiheuttama syvyyshumala on sukellettaessa lievempi.
Esimerkiksi sataan metriin sukellettaessa voidaan käyttää trimix seosta jonka koostumus on 12% happea, 55% heliumia sekä 33% typpeä. Tällöin typen osapaine eli mahdollisuus saada typpinarkoosi on sadan metrin syvyydessä (0,33 x 11,0 bar =&gt; 3,6) samalla tasolla kuin 36 metrin syvyydessä paineilmalla sukellettaessa (0,79 x 4,6 bar =&gt; 3,6). Vastaavasti hapen osapaine on sadan metrin syvyydessä 0,12 x 11,0 bar =&gt; 1,3 mikä alittaa 1,4 maksimirajan, jonka jälkeen sukeltaja altistuu happimyrkytykselle.
Trimix kaasuseoksen merkintätapa.
Trimixin kaasukomponenttien prosenttiosuudet vaihtelevat sukelluksen tarkoituksesta riippuen. Mitä syvemmälle on tarkoitus sukeltaa, sitä enemmän trimixissä on heliumia ja vähemmän happea sekä typpeä. Trimix-seosten merkintätapa on seuraava: "Kaasu happi-% helium-%". Esimerkiksi "Trimix 10 52" (tai Trimix 10/52) tarkoittaa heliumin, hapen ja typen seosta, jossa on 10% happea ja 52% heliumia.
Abu Bakr II

Abu Bakr II eli Abubakari II (s. 1280) oli Malin valtakunnan yhdeksäs kuningas eli mansa, ja hän hallitsi vuosina 1310–1312. Häntä edelsi hänen veljenpoikansa Mohammed ibn Gao ja seurasi hänen velipuolensa Kankan Musa. Abu Bakr II on kuuluisa siitä, että hän aikoi ylittää Atlantin valtameren ja saapua Etelä-Amerikkaan.
Matka Atlantin yli.
Abu Bakr II halusi selvittää mitä Atlantin valtameren toisella puolella oli. Hän toivoi löytävänsä sieltä suunnattomia rikkauksia, joita hän voisi hyödyntää. Vuonna 1311 hän lähti matkaan Atlantin yli mukanaan 2 000 laivaa, kultaa ja paljon ruokaa sekä myös tietäjiä ja tutkijoita. Ennen lähtöään hän siirsi vallan velipuolelleen Kankan Musalle, josta tuli myöhemmin Mansa Musa I.
Sleipner-luokka (korvetti)

Sleipner-luokka oli Norjan laivaston alusluokka, johon piti kuulua viisi korvettia. Kolmen aluksen tilaus peruutettiin ja ainoastaan kaksi valmistui. Alusluokan valmistuksesta tehtiin päätös 1959.
Alukset varustettiin 1972 sukellusveneentorjunta-aluksiksi, jolloin niihin asennettiin sukellusveneentorjuntatorpedojärjestelmä. Aluksen kolmituumainen oli yhdysvaltalainen Mk34. Tulenjohtojärjestelmänä oli alun perin Mk63, joka korvattiin kahdella ruotsalaisella TVT-300-optroniclaitteella. Vuonna 1988 alusten SQS-36-kaikuluotain korvattiin Thomson-CSF TSM2633 -järjestelmällä.
Zungarin kaanikunta

Zungarin kaanikunta oli valtiomainen oirateiksi kutsuttujen paimentolaiselämää viettäneiden mongoliheimojen yhteenliittymä, joka hallitsi Euraasian aroja Venäjän ja Kiinan välisellä alueella noin 1635–1758. Valtion perusti Batur Hongtaiji. Eri mongoliheimoja yhdistivät keskinäiset avioliitot ja buddhalainen usko. Mongolien joukosta oli noussut buddhalainen hengellinen johtaja, joka sai nimen Dalai Lama. Kaanikunnan keskusaluetta olivat Yili-joen varren ruohotasangot nykyisessä Kiinan Xinjiangissa.
Vuonna 1758 liittouma hajosi kun Ablai Khan antautui sodittuaan pitkään Kiinan Qing-dynastian kanssa. Kiina ilmoitti ottavansa sen entiset alueet haltuunsa.
Kakeksia

Kakeksia tarkoittaa vaikeasta sairaudesta tai ravinnon puutteesta aiheutuvaa kuihtumista, väsymistä, lihaskudoskatoa, vaikeaa aliravitsemusta ja laihtumista. Mahdollisia tilaan johtavia sairauksia ovat krooniset infektiot ja syövät. Myös monista muista sairauksista, kuten AIDSissa tai tuberkuloosista, kärsivillä voi olla kakeksian merkkejä. Vaikea sydämen vajaatoiminta aiheuttaa "kardiaalista kakeksiaa". Kakektisilla vanhuksilla tilan taustalla ei välttämättä ole mitään havaittavaa sairautta.
Yleistynyt tulehdusreaktio liittyy kakeksiaan olennaisesti.
Syöpäpotilaista kakeksiasta kärsivät erityisesti keuhkosyöpää ja ruoansulatuselimistön syöpiä sairastavat. Yleensä tila liittyy edenneeseen tautiin. Kakeksiasta ei voi täysin toipua, vaikka yrittäisi syödä enemmän. Tähän oireeseen on kokeiltu lääkkeenä mirtatsapiinia, joka on varsinaisesti psyykenlääke mutta jonka sivuvaikutuksena on painonnousu.
Sydämensiirto

Sydämensiirto on toimenpide, jossa potilaalle annetaan elinsiirrossa uusi sydän. Yleisesti ottaen se varataan henkilöille, joilla elinajan ennuste on ilman siirrännäistä alle vuoden ja jotka eivät sovellu muuhun hoitoon tai eivät ole hyötyneet muusta hoidosta. Noin prosentti sydämen vajaatoiminnasta kärsivistä saa vuosittain uuden sydämen. Sydämensiirron yleisin syy on idiopaattinen kardiomyopatia (54 %), jota seuraa iskeeminen kardiomyopatia (45 %). Prosentti sydämensiirtopotilaista kärsii synnynnäisistä sydänvioista tai muista sairauksista.
Yhdysvalloissa Houstonin sairaalassa suoritettiin vuonna 1966 65-vuotiaalle Marcel DeRudderille leikkaus, jossa hänelle asennettiin keinotekoinen sydän. Leikkaus- operaatio onnistui, mutta potilaan tila oli muuten niin heikko, että hän kuoli. Myös 63-vuotiaalle Louise Cerasolle suoritettiin vastaavanlainen leikkaus hieman myöhemmin. Hän eli keinosydän rinnassaan 13 päivää.
Christian Barnard toteutti ensimmäisen onnistuneen sydämensiirron ihmiselle Kapkaupungissa Etelä-Afrikassa 3. joulukuuta 1967. Potilas oli Louis Washkansky. Hän kuoli 18 päivää myöhemmin keuhkokuumeeseen, jolle hän altistui immuunipuolustusta heikentävän lääkityksensä johdosta.
Suomen ensimmäisen sydämensiirron teki professori Severi Mattila vuonna 1985. Mattila teki myös Suomen ensimmäisen blokkisiirron. Nykyisin kaikki Suomessa tehtävät aikuisten sydämensiirrot tehdään keskitetysti HUS:n Meilahden tornisairaalassa.
Nykyisin noin 88 % sydämensiirtopotilaista on elossa vielä vuoden kuluttua siirrosta, 72 % viiden vuoden kuluttua, lähes 50 % kymmenen vuoden kuluttua ja 16 % kahdenkymmenen vuoden kuluttua.
Blokkisiirto tarkoittaa yhdistettyä sydämen- ja keuhkonsiirtoa.
Maestro Piero

Maestro tai Magister Piero oli italialainen trecenton säveltäjä, joka tunnetaan lähinnä madrigaaleistaan. Hän syntyi todennäköisesti ennen vuotta 1300. Hän saattoi olla kotoisin Assisista, ja hänen tiedetään työskennelleen Milanossa ja Veronassa Viscontin ja della Scalan sukujen palveluksessa. Lisäksi hän saattoi olla Padovassa. Hän ilmeisesti osallistui Giovanni da Cascian ja Jacopo da Bolognan kanssa kilpailuun saman tekstin säveltämisestä madrigaaliksi vuonna 1349 tai myöhemmin.
Maestro Pieron vaiheista vuoden 1351 jälkeen ei ole mitään tietoa. Hän kuoli mahdollisesti mustassa surmassa. 
Aikalaisistaan Maestro Pieron erottaa kaanonin yleinen käyttö. Hänen madrigaalinsa ovat vanhimpia säilyneitä madrigaaleja, jotka ovat kaanonin muodossa. Madrigaalit on kahdelle äänelle, ja kaikkiaan niitä on säilynyt kuusi. Maestro Piero sävelsi myös kaksi caccea kolmelle äänelle. Hänen nimiinsä on laitettu lisäksi kaksi muuta caccea niiden tyylin perusteella. Kaikki teokset, jotka tehdään Maestro Pieron säveltämiksi, ovat Biblioteca Nazionale Centrale di Firenzessä, ja kaksi hänen nimiinsä laitettua caccea on säilynyt Rossi Codexissa.
American Society of Composers, Authors and Publishers

American Society of Composers, Authors and Publishers, lyhennettynä ASCAP, on yhdysvaltalainen musiikin tekijänoikeuksia valvova järjestö. Se on BMI:n ohella yksi kahdesta johtavasta Yhdysvaltojen musiikin tekijänoikeusjärjestöstä. Suomessa vastaava järjestö on Teosto.
Smoke Gets in Your Eyes

”Smoke Gets in Your Eyes” on Jerome Kernin säveltämä ja Otto Harbachin sanoittama musiikkikappale vuoden 1933 Broadway-musikaalista "Roberta". Kern sävelsi kappaleen alun perin nopeatempoiseksi musiikiksi näytösten väliseen steppiesitykseen. "Roberta"-musikaalia varten hän muutti kappaleen balladiksi.
Kappaleesta tuli hitti heti ilmestyttyään. Paul Whitemanin orkesterin levytys nousi listaykköseksi vuonna 1934, ja samana vuonna myös Leo Reisman, Emil Coleman ja Ruth Etting nousivat kappaleella listoille. Kappaleen kenties tunnetuimman version levytti The Platters vuonna 1958. The Plattersin levytystä myytiin yli miljoona kappaletta ja se saavutti listoilla ensimmäisen sijan.
Kappaleesta on tullut yksi jazzmusiikin standardeista. Sen ovat levyttäneet useat pianonsoittajat, mukaan lukien Teddy Wilson, Nat King Cole, Art Tatum, Thelonious Monk ja Keith Jarrett. Muita kappaleen levyttäneitä ovat mm. Artie Shaw, Sarah Vaughan, Harvey Mason ja Quintette du Hot Club de France.
Juha Vainio on kääntänyt kappaleen suomeksi nimelle ”Kun rakastunut on”.
Nervonihappo

Nervonihappo eli cis-15-tetrakoseenihappo eli 24:1 (ω−9) on moni­tyydyttymätön omega-9-rasva­happo, jonka kemiallinen kaava on C24H46O2, moolimassa 366,62 g/mol ja sulamispiste 42–43 celsiusastetta. Yhdisteen CAS-numero on 506-37-6. Nervonihappoa on löydetty hermosolujen myeliineistä ja se on tärkeä osa aivosolujen biosynteesiä. Nervonihappoa käytetään myös MS- ja ALD-taudin hoidossa.
Nervonihappoa esiintyy jättiläissaukon ("Pteronura brasiliensis") semiokemikaalina lähinnä feromonina ja ginseng-kasvin ("Panax ginseng") juuressa.
Venyttely

Venyttely on tietyn lihaksen tai lihasryhmän viemistä ääripituuteensa tahdonalaisilla liikkeillä tai asennoilla. Venyttelyllä kasvatetaan nivelten muodostaman liikeketjun sallimaa liikerataa, ja sen tavoitteena voi olla vaikuttaa tuntemuksiin, lihastonukseen, elastisuuteen tai suorituskykyyn.
Staattisessa venyttelyssä ollaan paikallaan ja tehdään pitkiä venytyksiä. Dynaamisessa venyttelyssä ollaan koko ajan liikkeessä.
Tarkoitus.
Päivittäisen venyttelyn tarkoitus on lisätä lihaksiston kimmoisuutta ja nivelten liikkuvuutta sekä parantaa ennalta ehkäisevästi koko kehon palautumiskykyä. Kireä lihas on kovan ja kimmottoman tuntuinen. Sen elastisuus ja loppujousto ovat heikentyneet tai kadonneet. Kiristynyt lihas palautuu hitaammin ja on alttiimpi loukkaantumisille ja rasitusvammoille. Lisäksi heikentynyt liikkuvuus tekee liikkumisesta epätaloudellisempaa, jolloin suoritus tuntuu raskaammalta ja energiaa kuluu hukkaan. Suoritusten liikeradat lyhenevät ja liikekaavat muuttuvat. Venyttelyllä estetään lihasten kiristyminen ja vaikutetaan lihaksen sisäiseen aineenvaihduntaan ja rentouteen.
Vaikutukset.
Venyttely lisää liikeratoja ja kehittää venyvyyttä ja notkeutta. Vaikutusta syntyy kummallakin puolella kehoa, vaikka venytys olisikin tehty vain toisella puolella. Tämä viittaa siihen, että venyttelyllä on hermostollinen vaikutus.
Ennen liikunta- tai urheilusuoritusta tehdyn venyttelyn ei ole tutkimuksissa selkeästi havaittu pienentävän loukkaantumisriskiä, kuten venähdyksiä ja revähdyksiä. Sen ei myöskään ole havaittu antavan suojaa harjoituksesta aiheutuvalta lihasarkuudelta.
Staattinen ja dynaaminen venyttely.
Venyttely voi olla staattista tai dynaamista. Staattisessa venyttelyssä pysytellään paikallaan ja tehdään pitkiä venytyksiä. Dynaamisessa venyttelyssä ollaan koko ajan liikkeessä ja tehdään laajoja liikkeitä. Venytysvaiheen lisäksi siinä on myös rentoutusvaihe.
Dynaamista venyttelyä kutsutaan myös liikkuvuusharjoitteluksi. Nykytutkimuksen mukaan dynaaminen venyttely on hyödyllisempää kuin staattinen, sillä se saa lihasten aineenvaihdunnan käyntiin ja vetreyttää niitä, parantaa lihasten voimantuottoa ja koordinaatiota sekä nesteyttää kehoa. Staattisesta venyttelystä puolestaan voi olla hyötyä erityisen kireille lihasryhmille. Joidenkin tutkimusten mukaan yli 60 sekuntia kestävät staattiset venytykset ennen harjoitusta saattavat huonontaa voima- ja nopeusominaisuuksia. Sitä lyhyemmillä venytyksillä ei ole havaittu akuuttia suorituskyvyn huononemista.
Viimeinen vieras (elokuva)

Viimeinen vieras () on Arvi Tuomen ja Ville Salmisen ohjaama jännityselokuva vuodelta 1941. Se oli Salmisen ensimmäinen ja Tuomen ainoaksi jäänyt ohjaustyö. 
Elokuvaa markkinoitiin ensimmäisenä suomalaisena salapoliisifilminä, mutta laadullisesti sitä on pidetty ”teatraalisena jahkailuna”, jonka syynä olivat Salmisen ja henkilöohjauksesta vastanneen Tuomen huonot välit. Elokuvan katsojamäärät jäivät myös suhteellisen vähäisiksi.
Käsikirjoitus pohjautui suomenkielisen dekkari- ja tieteiskirjallisuuden uranuurtajan, muun muassa nimellä H. R. Halli kirjoittaneen Rikhard Ruthin romaaniin "Yhä murhat jatkuivat" (1939), joka kuvaa kieltolain aikaan tapahtuvan salakapakanpitäjän murhan tutkintaa. Elokuvakäsikirjoituksessa tapahtumat siirrettiin kuvaushetkeen eli välirauhan aikaan.
Juoni.
Salakapakoitsija Nelly löytyy kotoaan murhattuna, ja tarina seuraa komisario Puosun (Hugo Hytönen) ja toimittaja Harnin (Hannes Häyrinen) tutkimuksia. Pääepäillyksi joutuu tukkukauppias Rajapalo alaisineen.
Arviot.
Aikalaisarviot lehdistössä olivat pääosin myönteisiä. Elokuvassa nähtiin salapoliisielokuvan olennainen elementti eli jännitys, joskin Paula Talaskivi piti loppuratkaisun perusteluja heikkoina. Näyttelijäsuorituksia pidettiin yleisesti hyvinä.
Myöhemmissä 1980-luvun arvioissa vastaanotto oli melko tyly: "Aamulehden" Pekka Eronen piti toraisan ohjaajakaksikon tuotosta ”tönkkönä”. "Katso"-lehti arvioi vuonna 1988 elokuvan ”tahmeaksi jahkailuksi”: ”Se on teatraalisesti näytelty, lavasteissa liikkumatta kuvattu ja vailla minkään valtakunnan ajatusta. – – Juonessa – se paljastettakoon – ei ole mitään järkeä.” 
Kriitikko Arto Pajukallion vuoden 2011 arvion mukaan elokuvan kamerakulmissa ja yökuvissa on nähtävissä saksalaisen ekspressionismin ja Hollywoodin jännityselokuvien vaikutteita. Nenäkäs vuorosanailu hymyilytti arvostelijaa.
Näyttelijät.
Kreditoimattomat näyttelijät
Löysät Ritarit (albumi)

Löysät Ritarit (ZR-10) on Löysät Ritarit-yhtyeen kokoelma-albumi, joka sisältää keväällä 1988 äänitettyjä studiosessioita, live-äänityksiä ja harjoitusnauhoja. Musiikkia on kuvailtu intensiiviseksi, maaniseksi, hulluksi, kömpelöksi ja kirskuvaksi .
Kappaleet.
Sävellykset ja sanoitukset Mika Raekivi paitsi kun toisin mainitaan, sovitukset Löysät Ritarit
3 Idiots

3 Idiots (suomeksi ”Kolme typerystä”) on Rajkumar Hiranin ohjaama intialainen hindinkielinen draamakomediaelokuva vuodelta 2009. Se perustuu löyhästi Chetan Bhagatin romaaniin "Five Point Someone".
"3 Idiots" oli vuoden menestynein hindielokuva Intiassa ja ulkomailla. Siitä tuli kaikkien aikojen tuottoisin hindielokuva, mutta ennätyksen rikkoi "Chennai Express" vuonna 2013. Elokuva voitti monia palkintoja, kuten kolme National Film Awards -palkintoa ja kuusi Filmfare Awards -palkintoa.
Elokuvassa kaksi fysiikan oppilaitoksessa tutustunutta kaverusta etsivät kolmatta kaverusta ja muistelevat opistoaikojaan, samalla kun matkaavat ystävänsä häihin.
Soundtrack.
Elokuvan musiikin sävelsi Shantanu Moitra ja sanoitukset teki Swanand Kirkire.
Kohu.
"Five Point Someone" -romaanin kirjoittaja Chetan Bhagatilla ja elokuvan tekijöillä oli erimielisyyksiä elokuvan julkaisun jälkeen. Bhagat hermostui, koska hänen nimensä näkyi vasta elokuvan lopussa ja väitti, että elokuva pohjautuu hänen kirjaansa enemmän kuin oli sovittu. Elokuvan tekijät vastasivat, että he eivät ole rikkoneet mitään sopimuksia ja oikeustoimia harkittiin. Kiistaa epäiltiin Bhagatin julkisuustempuksi ja hän pyysi myöhemmin anteeksi.
Uudelleenfilmatisointi.
"3 Idiotsin" tamilinkielinen versio "Nanban" sai ensi-iltansa 12. tammikuuta 2012. Meksikolainen versio "3 idiotas" sai ensi-iltansa 31. maaliskuuta 2017.
Jimmy Dixon

Jimmy Dixon (s. 10. lokakuuta 1981) on aktiiviuransa päättänyt liberialainen jalkapalloilija, pelipaikaltaan keskuspuolustaja.
Seurajoukkueura.
Vuodet Joukkue (O) (M)
KS Norge

KS Norge on Norjan kuninkaan laiva ja Euroopassa toinen kahdesta käytössä olevasta monarkin laivasta Tanskan kuningashuoneen "KDM Dannebrogin" lisäksi.
Laiva on kuninkaan omaisuutta, mutta miehistöstä vastaa Norjan puolustusvoimat. 
Varat laivan hankkimiseksi saatiin kansalaiskeräyksestä, ja niillä ostettiin kuninkaan laivaksi Englannista moottorijahti "Philante". Laivan on rakennuttanut itselleen tunnettu lentokonesuunnittelija Thomas Sopwith.
Meadin happo

Meadin happo eli (5Z,8Z,11Z)-eikosa-5,8,11-trieenihappo eli 20:3(n-9) on monityydyttymätön omega-9-rasvahappo, jonka kemiallinen kaava on C20H34O2, moolimassa 306,48276 g/mol ja CAS-numero 20590-32-3. 
Yhdiste on saanut nimensä James F. Meadin mukaan. Meadin happoa syntyy oleiinihapon reagoidessa nisäkkäiden aineenvaihdunnassa ja sitä on löydetty verestä ja rustosta. Meadin happoa käytetään C3 ja D3 leukotrieenien aiheuttaman tulehdusten pilkkomiseen.
KDM Dannebrog (A540)

KDM Dannebrog (runkonumero A540) on Tanskan kuningattaren jahti. Se on Euroopan toinen käytössä oleva monarkin laiva Norjan kuningashuoneen "KS Norgen" lisäksi. Alus on nimetty Tanskan lipun mukaan. Alus on pääasiassa hallitsijaperheen käytössä, mutta hätätilassa se voidaan muuttaa sairaalalaivaksi.
Valmistus.
Alus tilattiin Kööpenhaminan laivastontelakalta, missä köli laskettiin 2. tammikuuta 1931. Alus laskettiin vesille vielä samana vuonna 10. lokakuuta ja valmistui 26. toukokuuta 1932.
Palvelus.
Alus oli koeajoissa 2. toukokuuta 1932 hallitsijaparin ollessa aluksella. Se on edelleen hallitsijan huvijahtina.
Chelidonura varians

Chelidonura varians on keskikokoinen koralliriutoilla elävä vapaakiduskotilo.
Ulkonäkö ja koko.
"Chelidonura varians" kasvaa noin viisi senttiä pitkäksi. Sillä on vasaranmuotoinen pää ja perässään kaksi frakkimaista pyrstöuloketta. Se on väriltään musta, reunoja korostavat turkoosinsiniset juovat.
Levinneisyys.
"Chelidonura varians" elää luonnossa Indopasifisella merialueella. Se elää hiekkapohjalla laguuneissa ja merenlahdissa. Siellä niitä löytää usein uppotukkien alta tai kasvillisuuden joukosta.
Elintavat ja ravinto.
"Chelidonura varians" -kotilot ovat samanaikaisia hermafrodiitteja, eli pariskunnan kumpikin osapuoli voi sekä laskea munia että hedelmöittää niitä. Ne laskevat kerralla mätiä noin 5×3 cm kokoisen alueen. Munat kuoriutuvat 3–4 päivässä. Toukat ajelehtivat planktonin seassa avomerellä ennen aikuistumistaan. Kotilo elää noin kolme kuukautta.
Laji on riutta-akvaario-harrastajien suosiossa, sillä se syö punaruskeita "Convolutriloba retrogemma" -lajin laakamatoja.
Charley Reynolds

Charley Reynolds (20. maaliskuuta 1842 – 25. kesäkuuta 1876) oli yhdysvaltalainen tiedustelija, joka toimi everstiluutnantti George Armstrong Custerin alaisena historiallisesti kuuluisassa Little Bighornin taistelussa. Reynolds oli eräs niistä yli 260:stä verilöylyssä kaatuneesta 7.ratsuväkirykmentin uhrista, jotka olivat osallistuneet Montanassa käytyyn taisteluun. Reynolds tunnettiin lempinimellä "Lonesome-Charley" (Yksinäinen-Charley).
Lyhyt historia.
Charles Alexander Reynolds syntyi Warrenin piirikunnassa, Illinoisissa. Vuonna 1858 hän muutti sukunsa mukana Kansasiin, jossa hänen isänsä tohtori Joseph Boyer perusti lääkärin praktiikan. 1860-luvun alussa Reynolds osallistui Yhdysvaltain sisällissotaan palvellen Pohjoisvaltioiden joukoissa Kansasin jalkaväessä. Hän otti osaa moneen taisteluun Kansasin ja Missourin rajalla ja toimi Santa Fen tien saattojoukoissa.
Sodan loputtua Reynolds aikoi ryhtyä kauppiaaksi, mutta hanke raukesi cheyennien surmatessa hänen yhtiötoverinsa. Tämän jälkeen Reynolds ansaitsi elantonsa monenlaisissa eri töissä ja kulki osavaltiosta toiseen. Vuonna 1866 hän toimi biisoninmetsästäjänä Coloradossa ja Nebraskassa, mutta kulkeutui seuraavien vuosien aikana ylä-Missourin alueelle, jossa ansaitsi elantonsa eräoppaana. Intiaanit kunnioittivat Reynoldsin taitoja metsästäjänä, ja uskoivat hänen omaavan yliluonnollisia voimia. Lakotat pitivät kauempaa tarkoin silmällä yksinäistä metsästäjää, jolla oli tapana voittaa ensin eläinten luottamus, ja ampua ne sitten ruokintapaikoille.
Vuonna 1869 Reynolds tapasi George Armstrong Custerin, ja ystävystyi tämän kanssa. Seuraavan vuosikymmenen alkupuolella Reynolds osallistui 7. ratsuväkirykmentin tiedustelijana sioux-intiaanien pyhille maille Black Hillsin suuntautuneelle tutkimusretkelle. Kohtalokkaan Little Bighornin taistelun aikana 25.6.1876 Reynolds palveli majuri Marcus Renon alaisuudessa. Erään lähdetiedon mukaan Reynoldsista oli poimittu 58 luotia, mutta väitettä pidetään fiktiona. Reynolds haudattiin Little Bighornin taistelukentälle muiden sotilaiden tavoin. Myöhemmin hän sai oman marmorisen muistokiven kukkulan länsilaidalle, jonne hänet oli ammuttu.
Kuvauksia Reynoldsista.
Elizabeth Custerin mukaan Reynolds oli hyväkäytöksinen, vaatimaton ja hyvin ujo. Hänen ääntään on kuvattu pehmeäksi ja jopa hieman naiselliseksi. Reynolds ei juuri tupakoinut, eikä käyttänyt alkoholia, vaan viihtyi enemmän omissa oloissaan. Liikanimi "Yksinäinen-Charley" tuli juuri tästä ominaisuudesta. Monista muista tiedustelijoista poiketen hän ei ollut valokuvauksellinen, ja hänestä on säilynyt vain muutama kuva. Ampujana Reynolds oli erinomainen, ja joidenkin aikalaisten mukaan jopa paras kiväärinkäsittelijä lännessä. Jotkut Little Bighornista selvinneet ovat kertoneet Reynoldsin aavistaneen kuolemansa. Kun arikara-tiedustelija Bloody Knife oli edellisenä iltana kertonut, ettei näkisi enää huomista auringonlaskua, oli Reynolds vastannut: "Huominen on myös minun viimeinen päiväni"
Miki (animaatiosarja)

Miki on tanskalainen animaatiosarja. Kuusiosaisessa sarjassa kerrotaan piirtämällä erilaisista hahmoista, joista ei ole ennen kuultukaan.
Antonio López Aviña

Antonio López Aviña (20. elokuuta 1915 – 25. helmikuuta 2004) oli meksikolainen roomalaiskatolinen arkkipiispa. Hänet vihki papiksi Luigi Traglia 29. lokakuuta 1939, ja hänet nimitettiin Zacatecasin hiippakunnan piispaksi 21. kesäkuuta 1955. Piispaksi vihkiminen seurasi 21. syyskuuta. Pääkonsekraattorina toimi José María González Valencia.
López Aviña sai 14. joulukuuta 1961 nimityksen Durangon arkkihiippakunnan arkkipiispaksi, jona hän toimi, kunnes jäi eläkkeelle 4. maaliskuuta 1993. Hän osallistui Vatikaanin toiseen kirkolliskokoukseen.